LIETUVOS NACIONALINIS SIMFONINIS ORKESTRAS
Lietuvos nacionalinis simfoninis orkestras (LNSO, meno vadovas ir vyr. dirigentas Modestas Pitrėnas) yra vienas brandžiausių ir žymiausių Lietuvos orkestrų. Jau keliasdešimt metų aktyviai koncertuojantis Lietuvoje ir svetur LNSO – nepakeičiamas mūsų šalies muzikinio gyvenimo dalyvis ir nacionalinės kultūros puoselėtojas, bene ryškiausias Lietuvos ir Baltijos šalių kultūros skleidėjas, savo veikloje nuosekliai jungiantis baltišką ir europietišką muzikos atlikimo tradicijas. Įgudęs ir solidus bemaž 100 asmenų kolektyvas kasmet surengia apie 50 koncertų Filharmonijos Didžiojoje salėje ir kitose Lietuvos scenose, taip pat aktyviai gastroliuoja užsienyje. 
Orkestrą 1940 m. įkūrė kompozitorius, dirigentas ir pianistas Balys Dvarionas. 1940 m. sausio 21 d. įvyko pirmasis orkestro koncertas Vilniaus miesto teatre (programoje: L. van Beethoveno uvertiūra „Egmontas“, M. K. Čiurlionio simfoninė poema „Miške“, A. Dvořáko IX simfonija „Iš Naujojo pasaulio“, J. Haydno Koncertas fortepijonui ir orkestrui D-dur, pianistas prof. Stanisławas Szpinalskis, dirigavo Balys Dvarionas). Tačiau enciklopediniai žinynai orkestro pirmojo koncerto datą faktiškai nurodo visai kitą – tai 1940 m. gruodžio 26 d. koncertas Filharmonijos salėje, orkestrui perėjus šios koncertų įstaigos žinion (programoje: J. S. Bacho Tokata, L. van Beethoveno VII simfonija, J. Gruodžio „Simfoninis prologas“). Nuo tada reguliariai kas savaitę ketvirtadieniais ir sekmadieniais rengti koncertai, orkestro istorijos puslapiai pamažu ėmė pildytis. 
1941 m. vasarą turėjo įvykti pirmoji orkestro išvyka po Lietuvą, Aukštaitijos miesteliuose numatyta pagroti 45 koncertus, tačiau gastroles nutraukė karas. Dėl karo neramumų iš orkestro pasitraukus nemažai žydų ir lenkų muzikantų, 1941 m. lapkričio 1 d. orkestras sujungtas su Vilniaus Radiofono orkestru, vadovu paskirtas kompozitorius Jeronimas Kačinskas. 1944–1958 m. orkestrui dirigavo Abelis Klenickis, 1958–1961 m. – B. Dvarionas, 1961–1963 m. – Margarita Dvarionaitė. 
1964 m. šiam orkestrui diriguoti ir vadovauti buvo pasiūlyta tuometiniame Leningrade (dabar Sankt Peterburgas) studijas baigiančiam Juozui Domarkui. Bręstant šio dirigento individualybei, kilo ir muzikantų meistriškumas, klausytojai išgirdo Lietuvoje dar neskambėjusius klasikos šedevrus: L. van Beethoveno IX simfoniją ir „Missa solemnis“, G. Mahlerio simfonijas, I. Stravinskio veikalus. Orkestrui Juozas Domarkas vadovavo 1964–2015 metais. 
2015-ųjų rudenį kolektyvo meno vadovo ir vyriausiojo dirigento pareigas perėmė Modestas Pitrėnas, nuo 2004 m. buvęs vyriausiojo dirigento asistentu. Robertas Šervenikas yra antrasis LNSO dirigentas, J. Domarkas yra orkestro garbės dirigentas. Nuo 2024 m. pagrindiniu kviestiniu dirigentu tapo Victorienas Vanoostenas (Prancūzija). 

LNSO muzikavimo geografija itin plati ir aprėpia įvairias Lietuvos bei užsienio šalių scenas. Lankytasi daugelyje Europos šalių, Japonijoje, Pietų Amerikoje, Pietų Korėjoje, Indijoje, Tailande, grota garsiose salėse, tokiose kaip Vienos „Musikverein“, Kelno, Berlyno filharmonijos, Londono „Barbican Centre“, Frankfurto „Alte Oper“, Stokholmo „Berwaldhallen“ ir Rotušės salė, Amsterdamo „Concertgebouw“, Tokijo „Metropolitan“ ir „Suntory Hall“, Osakos „Festival Hall“, Mumbajaus Nacionalinis scenos menų centras, Tailando kultūros centras, kt. Orkestras pasirodė prestižiniuose muzikos festivaliuose: Šlėzvigo-Holšteino, „Musica Romantica“ Šveicarijoje, „Maskvos žvaigždės“, „Rusijos žiema“, „Varšuvos ruduo“, „Beethoveno Velykos“ Varšuvoje, „Prahos pavasaris“, Stresos, Merano, Reingau, Briuselio, Liudvigsburgo, Rygos, Gštado ir kt. 
Orkestrui dirigavo istorinės asmenybės ir pasaulinio garso batutos meistrai, tarp jų S. Sondeckis, J. Aleksa, V. Fedosejevas, M. Rostropovičius, K. Pendereckis, K. Masuras, J. Frantzas, C. Diederichas, N. Järvi, Ch. Speringas, R. Hickoxas, Ch. Eschenbachas, O. Grangeanas, M. Gražinytė-Tyla, kt. LNSO koncertavo su daugeliu žymių atlikėjų, įvairių kartų ir tautybių nuostabių instrumentininkų bei vokalistų, iš jų minėtini dainininkai M. Caballé, J. Norman, S. Larinas, V. Urmana, V. Noreika, pianistai E. Gilelsas, D. Baškirovas, D. Pollackas, S. Tiempo, F. Kempfas, R. Blechaczas, M. Rubackytė, P. Geniušas, smuikininkai G. Kremeris, L. Koganas, V. Spivakovas, J. Rachlinas, S. Krylovas, Ph. Graffinas, A. Steinbacher, V. Čepinskis, J. Wawrowskis, violončelininkai M. Maiskis, I. Monighetti, D. Geringas, D. Ishizaka, M. Rostropovičius, altininkas J. Bašmetas. 
Nuo 1972 m. naujai pastatytoje Palangos vasaros koncertų estradoje orkestras kasmet iki 1990 m. rengė vasaros koncertus. Pirmąkart tarptautinių gastrolių LNSO išvyko 1969 m. į Lenkiją, o nuo 8-ojo dešimtmečio pasipylė kvietimai koncertuoti prestižinėse Maskvos ir Leningrado konservatorijų salėse, 9-ajame dešimtmetyje palankiai įvertintos orkestro programos dviejuose tarptautiniuose Leningrado šiuolaikinės muzikos festivaliuose. 1973 m. įvyko pirmosios gastrolės į Vokietiją (buvusią VDR), 1983 m. – į Suomiją, 1986 m. surengta net 14 koncertų Prancūzijoje, o 1987 m. LNSO muzikavo baigiamajame muzikos festivalio „Prahos pavasaris“ koncerte. 
Lietuvai atgavus nepriklausomybę, LNSO gastrolių geografija išsiplėtė: 1992 m. surengtos intensyvios gastrolės prestižinėse salėse Madride, Berlyne, Berne, Antverpene, Granadoje, Stokholme, Šlėzvigo-Holšteino festivalyje Vokietijoje, 1994 m. įvyko pirmos gastrolės į Tolimuosius Rytus, Japoniją, 1995 m. – pirma koncertinė turnė Jungtinėje Karalystėje (dirigentas J. Domarkas), o 2007 m. R. Šerveniko diriguojamas orkestras išvyko į šią šalį vienos didžiausių Europos agentūrų IMG kvietimu. Pastaruoju metu LNSO itin aktyviai rengia koncertinius turus. Tarp jų minėtini pasirodymai Tailande ir Indijoje 2017 m., 2018 m. nusidriekė „Šimtmečio gastrolių“ maršrutai: koncertuota Didžiosios gildijos salėje Rygoje, Lenkijos koncertų salėse, „Janačeko festivalyje“ Čekijoje, festivalyje „Musica Romantica“ Šveicarijoje, „Baltijos jūros festivalyje“ Stokholme, surengtas pasirodymas Berlyno „Konzerthaus“ salėje. 2019 m. koncertuota Cėsių ir Daugpilio koncertų salėse Latvijoje, 2020 m. pradžioje LNSO surengė pasirodymus Vroclavo ir Ščecino koncertų salėse Lenkijoje.

LNSO repertuaro pagrindą sudaro klasikinė ir romantinė muzika, paįvairinama ryškiomis XX a. partitūromis ir beveik visų lietuvių kompozitorių simfoninių opusų premjeromis. Repertuaro kontekste išskirtinę vietą užima Lietuvos kompozitorių kūrinių atlikimas ir propagavimas, atliktos solidžios lietuvių kompozitorių partitūros nuo M. K. Čiurlionio simfoninių poemų iki B. Dvariono, E. Balsio, J. Juzeliūno, A. Rekašiaus, F. Bajoro, V. Barkausko, O. Balakausko, V. Bartulio, O. Narbutaitės, R. Šerkšnytės, A. Malcio, A. Šenderovo, V. Germanavičiaus opusų, taip pat daugelio jaunų kompozitorių pirmųjų simfonijų. Kai kurie šių kūrinių atsirado iš draugystės su dirigentu J. Domarku ir jam dedikuoti. Nuo 1991 m. orkestras yra nuolatinis aktualios muzikos festivalio „Gaida“ dalyvis, kasmet šiame festivalyje pristato naujausias lietuvių kompozitorių simfonines partitūras. 1995 m. sausio 16 d. įvyko pirmoji „Euroradijo“ transliacija, plačiai Europos radijo klausytojų auditorijai pristatanti ir lietuvių muzikantus, ir mūsų šalies kompozitorius (pirmoje transliacijoje skambėjo V. Barkausko „Konzertstück für Orchester“ Nr. 2, M. K. Čiurlionio simfoninė poema „Miške“, dirigentas J. Domarkas, pianistas P. Geniušas). 2006 m. „Euroradijo“ transliacijoje buvo pristatyta O. Narbutaitės Simfonija Nr. 2, 2008 m. – E. Balsio triptikas „Portretai“, o 2009 m. „Euroradijo“ transliacijoje įvyko net trys LNSO koncertai (pristatyti lietuvių kūriniai – Ž. Martinaitytės kompozicijos „Tūkstančiai durų į pasaulį“ premjera, O. Narbutaitės oratorija „Centones meae urbi“ bei E. Balsio Simfonija-koncertas vargonams) ir t. t.

Svarbią vietą LNSO biografijoje užima edukacinė veikla – dar 1975 m. pradėti rengti koncertai su jaunaisiais Lietuvos atlikėjais, išaugę į ilgametį festivalį „Atžalynas“. Bendradarbiaudamas su tarptautiniais M. K. Čiurlionio pianistų, J. Heifetzo smuikininkų ir kt. konkursais, orkestras akompanuoja į šių konkursų finalą patekusiems atlikėjams.

LNSO įrašų išleista Lietuvoje ir užsienyje („Melodija“, „Marco Polo“, „Col legno“, „Ella Records“, „Naxos“, „Avie Records“). 2020 m., Lietuvos nacionalinei filharmonijai minint jubiliejinį 80-ąjį koncertų sezoną, bendradarbiaujant su užsienio įrašų leidyklomis buvo įrašyta nemažai E. Balsio, J. Karnavičiaus, A. Šenderovo kūrybos; išskirtiniu įvykiu tapo LNSO, dirigento M. Pitrėno, Kauno valstybinio choro ir žymių lietuvių operos solistų atlikta ir įrašyta A. Ponchielli opera „Lietuviai“. Svarbus įvykis LNSO biografijoje – 2024 m. balandį kompanijos „Naxos“ išleista ukrainiečių kompozitoriaus Valentino Silvestrovo kūrinių kompaktinė plokštelė, kurią įrašant dalyvavo LNSO, dirigentas Christopheris Lyndon-Gee, smuikininkas Januszas Wawrowskis ir pianistas Jurgis Karnavičius. Šis įrašas – 2020 m. išleistos V. Silvestrovo kūrinių kompaktinės plokštelės tęsinys; solo partijas tąkart įrašė dainininkė Inna Galatenko ir pianistas Olegas Bezborodko. 2020 m. rudenį pasirodė Lietuvos nacionalinėje filharmonijoje ir Vilniaus plokštelių studijoje įrašyta bei vokiečių leidybos kompanijoje „Accentus Music“ išleista Arvo Pärto kūrinių kompaktinė plokštelė „Lamentate“ su pianiste Onute Gražinyte, violončelininku Edwardu Kingu, LNSO ir dirigentu M. Pitrėnu. Šiam garso įrašui žymiojo vokiečių muzikos žurnalo „Fono Forum“ kritikai paskyrė aukščiausią 5 žvaigždučių įvertinimą. 2021 m. pradžioje prestižinė suomių garso įrašų kompanija „Ondine“ išleido Ž. Martinaitytės kūrybos kompaktinę plokštelę „Saudade“ su LNSO, Lietuvos kameriniu orkestru (LKO), dirigente Giedre Šlekyte ir pianistu Gabrieliumi Alekna. 
2025-aisiais, Čiurlionio metais, prestižinės vokiečių įrašų kompanijos „Deutsche Grammophon“ išleista vinilinė plokštelė „Back to Nature“ tapo svarbiausių Vokietijos klasikinės muzikos apdovanojimų „Opus Klassik“ nugalėtoja. Joje tarp kitų kūrinių (chorui, fortepijonui) skamba LNSO ir dirigentės M. Gražinytės-Tylos atliekamos simfoninės poemos „Jūra“ bei „Miške“. Naujausias leidinys – LNSO ir įžymios pianistės Mūzos Rubackytės įgrota Krzysztofo Pendereckio kūrinių plokštelė (orkestrui diriguoja Keri-Lynn Wilson). 2026-uosius LNSO pradėjo itin reikšmingomis gastrolėmis Varšuvos nacionalinėje filharmonijoje, kur, palydint 150-ąsias M. K. Čiurlionio gimimo metines, diriguojant meno vadovui ir vyr. dirigentui Modestui Pitrėnui, skambėjo Vytauto Bacevičiaus Simfonija Nr. 6 „Kosminė“ ir Grażynos Bacewicz Koncertas smuikui ir orkestrui Nr. 7 (solistas J. Wawrowskis).
Meno vadovas ir vyriausiasis dirigentas – Modestas Pitrėnas
Garbės dirigentas – Juozas Domarkas

Kviestinis dirigentas – Victorien Vanoosten
Dirigentas – Robertas Šervenikas
***

Apie orkestrą trumpai:
Nuo pat gyvavimo pradžios į Lietuvos kultūrinį gyvenimą įsiliejęs ir reikšmingai jį praturtinęs Lietuvos nacionalinis simfoninis orkestras (LNSO) yra vienas svarbiausių ir brandžiausių Lietuvos muzikinių kolektyvų. 1940 m. jį įkūrė Balys Dvarionas, 1964–2015 m. orkestrui dirigavo Juozas Domarkas, nuo 2015-ųjų kolektyvo meno vadovo ir vyriausiojo dirigento pareigas eina Modestas Pitrėnas. Robertas Šervenikas yra antrasis LNSO dirigentas, J. Domarkas – garbės dirigentas, Victorienas Vanoostenas – pagrindinis kviestinis dirigentas.

Jau 85 metus Lietuvos kultūriniame gyvenime aktyviai dalyvaujantis orkestras kasmet surengia apie 50 koncertų Lietuvoje ir užsienyje, lankėsi daugelyje Europos šalių, Japonijoje, Pietų Amerikoje, Pietų Korėjoje ir kitur, grojo garsiose salėse – Vienos „Musikverein“, Kelno, Berlyno filharmonijos ir kitose, pasirodė prestižiniuose muzikos festivaliuose: Šlėzvigo-Holšteino, „Musica Romantica“ Šveicarijoje, „Varšuvos ruduo“, „Prahos pavasaris“ ir kt. 

Orkestrui dirigavo istorinės asmenybės – J. Aleksa, M. Rostropovičius, K. Pendereckis, Ch. Eschenbachas ir kiti, LNSO koncertavo su M. Caballé, J. Norman, E. Gilelsu, M. Rubackyte, M. Maisky, R. Blechaczu; kartu su muzikos pasaulio žvaigždėmis sopranu V. Miknevičiūte, tenoru J. Tetelmanu ir bosu-baritonu seru B. Terfelu dalyvavo koncertiniame G. Puccini „Toskos“ atlikime, su lenkų smuiko virtuozu J. Wawrowskiu įrašė G. Bacewicz Koncertą smuikui ir orkestrui Nr. 7, dirigavo M. Pitrėnas. 

Tarptautinės sėkmės sulaukė įrašų kompanijos „Accentus Music“ išleistas mūsų šaliai istorinis CD albumas – A. Ponchielli opera „I Lituani“ („Lietuviai“, dirigentas M. Pitrėnas). 2025-aisiais, Čiurlionio metais, prestižinės vokiečių įrašų kompanijos „Deutsche Grammophon“ išleista vinilinė plokštelė „Back to Nature“ tapo svarbiausių Vokietijos klasikinės muzikos apdovanojimų „Opus Klassik“ nugalėtoja. 2026-uosius LNSO pradėjo itin reikšmingomis gastrolėmis Varšuvos nacionalinėje filharmonijoje, kur, palydint Čiurlionio metus, skambėjo V. Bacevičiaus Simfonija Nr. 6 „Kosminė“ ir G. Bacewicz Koncertas smuikui ir orkestrui Nr. 7 (solistas J. Wawrowskis). 

Lietuviškos muzikos ambasadorius greta žymiausios klasikos aktyviai puoselėja lietuvišką repertuarą: nuolat dalyvauja tarptautiniame aktualiosios muzikos festivalyje „Gaida“, atlieka naujus lietuvių kompozitorių kūrinius, dalyvauja įrašuose, lietuvišką muziką pristato tiesioginėse „Euroradijo“ transliacijose.

